**Σεπτέμβριος στο Μουσείο Βυζαντινού Πολιτισμού – Πολιτιστικές εκδηλώσεις**

**Ευρωπαϊκές Ημέρες Πολιτιστικής Κληρονομιάς 2023**

**«Πολιτιστική Κληρονομιά και Παράδοση: Μαρτυρίες του χθες στο σήμερα».**

**Τρίτη 19 – Κυριακή 24 Σεπτεμβρίου 2023**

Οι Ευρωπαϊκές Ημέρες Πολιτιστικής Κληρονομιάς (ΕΗΠΚ) είναι μια κοινή δράση του Συμβουλίου της Ευρώπης και της Ευρωπαϊκής Ένωσης, στην οποία η Ελλάδα συμμετέχει από το 1996. Εθνικός συντονιστής είναι η Διεύθυνση Αρχαιολογικών Μουσείων, Εκθέσεων και Εκπαιδευτικών Προγραμμάτων του Υπουργείου Πολιτισμού.

Στόχος της δράσης είναι, μεταξύ άλλων, η ευαισθητοποίηση του κοινού και των αρχών για την ανάγκη προστασίας της πολιτιστικής κληρονομιάς απέναντι στις προκλήσεις της σύγχρονης εποχής.

Η Ελλάδα υιοθετεί και φέτος το κοινό πανευρωπαϊκό θέμα εορτασμού των ΕΗΠΚ με τον τίτλο **«Πολιτιστική Κληρονομιά και Παράδοση: Μαρτυρίες του χθες στο σήμερα».**

Το Μουσείο Βυζαντινού Πολιτισμού συμμετέχει στις Ευρωπαϊκές Ημέρες Πολιτιστικής Κληρονομιάς με τις εξής δράσεις:

* **Τρίτη 19 Σεπτεμβρίου 2023.** Επίσκεψη ΚΑΠΗ του Δήμου Θεσσαλονίκης στο μουσείο και συμμετοχή σε δράση με τίτλο **«Ιστορίες παλιές και καινούριες από την καθημερινή ζωή».** Οι συμμετέχοντες/συμμετέχουσες, θα περιηγηθούν την αίθουσα «Παλαιοχριστιανική πόλη και κατοικία» με το προσωπικό του Μουσείου και θα μιλήσουν για αντικείμενα της καθημερινής ζωής και τις μνήμες που ανακαλούν σε σχέση με το πρόσφατο παρελθόν. Η δράση θα συνεχιστεί σε επόμενη συνάντηση στον χώρο του ΚΑΠΗ, όπου θα «στηθεί» μαζί με τους συμμετέχοντες μια μικρή έκθεση με προσωπικά αντικείμενα που μπορούν να διηγηθούν την ιστορία τους.
* **Σάββατο 23 και Κυριακή 24 Σεπτεμβρίου 2023:** Η είσοδος είναι ελεύθερη για το κοινό στο Μουσείο Βυζαντινού Πολιτισμού και στον Λευκό Πύργο.

**Συμμετοχή του Μουσείου Βυζαντινού Πολιτισμού στην 87η Διεθνή Έκθεση Θεσσαλονίκης**

**Τετάρτη 13 και Παρασκευή 15 Σεπτεμβρίου 2023 | Περίπτερο ΥΠ.ΠΟ. εντός ΔΕΘ**

Το Μουσείο Βυζαντινού Πολιτισμού στο πλαίσιο της εξωστρεφούς πολιτικής του και της διαρκούς προσπάθειας καλλιέργειας μιας δυναμικής σχέσης με το ευρύ κοινό συμμετέχει στην 87η Διεθνή Έκθεση Θεσσαλονίκης με την καινοτόμο και επιτυχημένη εκπαιδευτική δράση του «*Γνωρίζω τις Βυζαντινές Σφραγίδες. Από τις βούλλες στις ips»*. Οι συμμετέχοντες στο εργαστήριο (workshop) που θα υλοποιηθεί στο περίπτερο του ΥΠ.ΠΟ. θα έχουν τη δυνατότητα να γνωρίσουν με τη βοήθεια ψηφιακών μέσων και εφαρμογών ένα ελάχιστα γνωστό αντικείμενο της βυζαντινής περιόδου, τα μολυβδόβουλλα, και να σφραγίσουν ένα βυζαντινό έγγραφο παράγοντας τη δική τους βούλλα.

Ημέρες και ώρες υλοποίησης εργαστηρίου:

**Τετάρτη 13/9/2023, 18.00-19.00**

**Παρασκευή 15/09/2023, 18.00-19.00**

Μέγιστος αριθμός συμμετεχόντων 10 άτομα

Για τη συμμετοχή στο εργαστήριο δεν απαιτείται κράτηση. Θα τηρηθεί σειρά προτεραιότητας.

**Παρασκευή 15/09/2023 19.00-19.30**

«ΕΚΠΑΙΔΕΥΣΗ ΚΑΙ ΠΟΛΙΤΙΣΜΟΣ. ΤΟ ΜΟΥΣΕΙΟ ΒΥΖΑΝΤΙΝΟΥ ΠΟΛΙΤΙΣΜΟΥ ΘΕΣΣΑΛΟΝΙΚΗΣ ΣΤΗΝ ΨΗΦΙΑΚΗ ΕΠΟΧΗ»

Ομιλήτρια: Δρ. Αγαθονίκη Τσιλιπάκου, Γενική Διευθύντρια Μουσείου Βυζαντινού Πολιτισμού

**Συνεχίζεται η περιοδική έκθεση**

«**ΦΟΙΝΙΞ - ΑΓΩΝ**».

Σημαντικό στοιχείο της έκθεσης αποτελεί η επανάχρηση και η ανακύκλωση υλικών που συντείνουν στην κυκλική οικονομία, καθώς επίσης και οι συνεχείς αγώνες που διασφαλίζουν την ελευθερία και την ευημερία. Πρόκειται για έναν εικαστικό διάλογο νεότερων τέχνεργων του Νομισματικού Μουσείου με σύγχρονες καλλιτεχνικές δημιουργίες, o oποίος διαρθρώνεται σε δύο ενότητες:

α΄ «ΦΟΙΝΙΞ»: Νομίσματα, Μετάλλια, δύο μοναδικές, παγκοσμίως, Μήτρες και Σφραγίδες του Κυβερνήτη Ιωάννη Καποδίστρια με τον αναγεννώμενο φοίνικα θα συνομιλούν με τις δημιουργίες **«Αναγέννηση»** της γλύπτριας Αφροδίτης Λίτη από μεταλλικά στοιχεία και γυάλινες ψηφίδεςκαι **«Φοίνιξ»** του εικαστικού Γιώργου Μπαρδάκα από ανακυκλωμένα υλικά, αποδεικνύοντας πώς από τα «σκουπίδια» μπορεί να αναγεννηθεί ένα γλυπτό. Σημαντικό στοιχείο η επανάχρηση και η ανακύκλωση που συντείνει στην κυκλική οικονομία.

β΄ «ΑΓΩΝ»: Μετάλλια, Αριστεία και μοναδικές, παγκοσμίως, Μήτρες του βασιλιά Όθωνα Α΄ με αγωνιστές και αγωνίστριες του 1821 θα συνομιλούν με ζωγραφικά έργα του εικαστικού Νίκου Τσιαπάρα εμπνευσμένα από αυτά, αναδεικνύοντας με τον καλύτερο τρόπο τον αειφόρο αγώνα για ανεξαρτησία και ελευθερία ατόμων και λαών.

Διοργάνωση: Μουσείο Βυζαντινού Πολιτισμού, Νομισματικό Μουσείο, υπό την αιγίδα του Ελληνικού Τμήματος του Διεθνούς Συμβουλίου Μουσείων (ICOM).

Είσοδος ελεύθερη.

**Διάρκεια έκθεσης: 8 Ιουνίου έως 13 Σεπτεμβρίου**

Αναλυτικά οι εκδηλώσεις μας στην ιστοσελίδα [**www.mbp.gr**](file:///\\192.168.0.1\arxeio\1000%20ΔΗΜΟΣΙΕΣ%20ΣΧΕΣΕΙΣ\1010%20Προβολή%20εκδηλώσεων\Newsletters\2017\www.mbp.gr)

Εάν για κάποιο λόγο επιθυμείτε να διαγραφεί το e-mail σας από τη λίστα αποδεκτών, απαντήστε σε αυτό το e-mail με θέμα «unsubscribe».